text: Boligkvarter i Esbjerg  ny på ghettoliste
  01 december 2014 kl. 13.17
  Præstebakken/Syrenparken er for første gang med på den nye ghettoliste, der i dag blev offentliggjort.
  I dag lagde Ministeriet for By, Bolig og Landdistrikter den nye liste over særligt udsatte boligområder frem og den viser, at Esbjerg har fået et nyt ghetto område.
  Ghettolisten bliver opgjort på baggrund af fem kriterier, hvoraf mindst de tre skal være opfyldt.
  Kriterierne handler om tilknytning til arbejdsmarkedet, antallet af indvandrere og efterkommere fra ikke vestlige lande, antal dømte for overtrædelse af straffeloven, våbenloven og lov om euforiserende, stoffer, uddannelsesniveau samt indkomst.
  Præstebakken/Syrenparken er kommet med på listen fordi andelen af beboere, der står udenfor arbejdsmarkedet er 43,3 procent, antallet af dømte er på 2,97 procent og fordi 59,7 procent af beboerne kun har en grundskole uddannelse.
  Susanne Rønne, der er projektchef i boligforeningen, siger i dag til TV SYD, at hun er overrasket over at Præstebakken/Syrenparken, er kommet på ghettolisten.
  -Det er med til at stigmatisere området og beboere og det gør arbejdet med at tiltrække nye beboere vanskeligt.
  Boligområderne Hedelundgårdparken og Stengårdsvej kvarteret er også med på listen over udsatte boligområder i Esbjerg
  